1. Johdanto

Life-ohjelma 2014–2020 on EU:n ympäristö- ja ilmastotoimien rahoitusväline. Life-ohjelman yleisenä tavoitteena on auttaa toteuttamaan ja kehittämään EU:n ympäristö- ja ilmastopolitiikkaa ja lainsäädäntöä yhteisrahoittamalla hankkeita, joilla on unionin tason lisäarvoa.

Tässä väliarvioinnissa tarkastellaan parempaa sääntelyä koskevien suuntaviivojen mukaisesti Life-ohjelman merkityksellisyyttä ja sen unionin tason lisäarvoa. Siinä selvitetään, onko ohjelma edelleen merkityksellinen tavoitteeksi asetettujen asioiden edistämisessä ja tuottaako se lisäarvoa suhteessa siihen, mitä jäsenvaltiot olisivat saavuttaneet toimimalla yksin. Lisäksi arvioinnissa tutkitaan, saavutetaanko tämä tuloksellisesti ja tehokkaasti Life-ohjelmalla ja ovatko sen säännökset yhdenmukaisia EU:n muiden ohjelmien kanssa.

Tässä kertomuksessa esitetään tiivistetysti arvioinnin päätulokset, tehdään päätelmiä ja annetaan suosituksia jatkotoimiksi. Sitä täydennetään komission yksiköiden valmisteluasiakirjalla, jossa arvioinnin tulokset esitetään yksityiskohtaisemmin.

2. Tausta

Life-ohjelma käynnistettiin vuonna 1992, ja sitä on sen olemassaolon 25 vuoden aikana arvioitu useita kertoja. Nykyinen ohjelma (2014–2020) perustuu näihin arviointeihin, ja siinä on hyödynnetty aikaisempien ohjelmien täytäntöönpanosta saatuja kokemuksia.

Nykyisessä Life-asetuksessa (asetus (EU) N:o 1293/2013) vahvistetaan rahoitusväline ympäristö-, luonnonsuojelu- ja ilmastotoimia koskevien hankkeiden tukemiseksi koko EU:ssa.

Ohjelman yleisinä tavoitteina on

1.edistää siirtymistä kohti resurssitehokasta, vain vähän hiilidioksidipäästöjä aiheuttavaa ja ilmastonmuutoksen kestävää taloutta, parantaa ympäristön laatua sekä pysäyttää luonnon monimuotoisuuden väheneminen ja kääntää kyseinen suuntaus

2.parantaa unionin ympäristö- ja ilmastoalan politiikan ja lainsäädännön valmistelua, täytäntöönpanoa ja valvontaa sekä käynnistää ja edistää ympäristö- ja ilmastotavoitteiden valtavirtaistamista ja sisällyttämistä unionin muihin politiikanaloihin ja käytäntöihin

3.tukea paremmin ympäristö- ja ilmastohallintoa kaikilla tasoilla, myös kansalaisyhteiskunnan, valtiosta riippumattomien järjestöjen ja paikallisten toimijoiden aktiivisemman osallistumisen kautta

4.tukea seitsemännen ympäristöä koskevan toimintaohjelman täytäntöönpanoa.

Nykyisen Life-ohjelman budjetti on 3,4 miljardia euroa.

Life-ohjelman koko huomioon ottaen ei ole tarkoitus, että sillä ratkaistaan ympäristö- ja ilmasto-ongelmia, vaan sen olisi toimittava muutosten käynnistäjänä ja nopeuttajana.

3. Menetelmä

Väliarviointi kattaa ohjelman kaksi ensimmäistä vuotta (2014–2015) ja perustuu laajalti riippumattoman konsultin tekemään ulkopuoliseen tutkimukseen (Life-asetuksessa vaadittu tutkimus). Tutkimus tehtiin maaliskuun 2016 ja tammikuun 2017 välisenä aikana. Se perustui laajaan aineistotutkimukseen ja erityisesti tietoihin ja indikaattoreihin, joita on saatu Life-ehdotusten ja hankkeiden hallinnointiin suunnitelluista hanketietokannoista.

Lisäksi toteutettiin tärkeimpien sidosryhmien kuuleminen viiden täydentävän kyselytutkimuksen ja yli 120 haastattelun avulla ja järjestettiin julkinen kuuleminen.

Väliarvioinnissa analysoidaan Life-ohjelman uusia ominaisuuksia ja tarkastellaan, miten Life-sidosryhmät ovat ottaneet ne vastaan, sekä alustavia tuloksia verrattuna alkuperäisiin odotuksiin.

4. Täytäntöönpanon nykytilanne